Komission asetus (EY) N:o 813/2003,

annettu 12 päivänä toukokuuta 2003,

entisten elintarvikkeiden keräämistä, kuljetusta ja hävittämistä koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002(1), sellaisena kuin se on muutettuna komission asetuksella (EY) N:o 808/2003(2), ja erityisesti sen 32 artiklan 1 kohdan,

sekä katsoo seuraavaa:

(1) Asetuksessa (EY) N:o 1774/2002 säädetään muihin kuin ihmisravinnoksi tarkoitettuihin eläimistä saataviin sivutuotteisiin sovellettavien yhteisön sääntöjen perinpohjaisesta tarkistuksesta, johon sisältyy eräiden tiukkojen vaatimusten käyttöönotto. Lisäksi siinä säädetään mahdollisuudesta toteuttaa asianmukaisia siirtymäkauden toimenpiteitä.

(2) Koska vaatimukset ovat tiukkoja, on tarpeen säätää jäsenvaltioita koskevista siirtymäkauden toimenpiteistä, jotta alalle annettaisiin riittävästi sopeutumisaikaa. Lisäksi eläimistä saatavien sivutuotteiden vaihtoehtoista keräystä, kuljetusta, varastointia, esikäsittelyä, käsittelyä ja käyttöä sekä näiden sivutuotteiden hävittämismenetelmiä on kehitettävä edelleen.

(3) Tämän vuoksi jäsenvaltioille olisi myönnettävä väliaikaisena toimenpiteenä poikkeus, jotta ne voisivat antaa toiminnanharjoittajille luvan jatkaa kansallisten sääntöjen soveltamista entisten eläinperäisten elintarvikkeiden keräämiseen, kuljetukseen ja hävittämiseen.

(4) Eläinten terveyteen ja kansanterveyteen kohdistuvien riskien välttämiseksi jäsenvaltioissa olisi pidettävä yllä asianmukaisia valvontajärjestelmiä siirtymäkauden toimenpiteiden soveltamisaikana.

(5) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

1 artikla

Entisten elintarvikkeiden keräämistä, kuljetusta ja hävittämistä koskeva poikkeus

1. Asetuksen (EY) N:o 1774/2002 32 artiklan 1 kohdan nojalla ja poiketen siitä, mitä kyseisen asetuksen 6 artiklan 2 kohdan f alakohdassa ja 7 artiklassa säädetään, jäsenvaltiot voivat myöntää tiloista ja laitteista vastaaville toiminnanharjoittajille yksittäisiä hyväksyntiä kansallisten sääntöjen soveltamiselle enintään 31 päivään joulukuuta 2005 asti kyseisen asetuksen 6 artiklan 1 kohdan f alakohdassa tarkoitettujen entisten elintarvikkeiden keräämiseen, kuljetukseen ja muuntamiseen, mikäli

a) kansallisilla säännöillä varmistetaan, että entisiä elintarvikkeita ei sekoiteta luokkaan 1 ja 2 kuuluviin aineksiin, sanotun kuitenkaan rajoittamatta jäljempänä 2 kohdan säännösten soveltamista ja

b) kansalliset säännöt ovat asetuksen (EY) N:o 1774/2002 muiden vaatimusten mukaisia.

2. Entisten elintarvikkeiden sekoittaminen luokan 1 tai luokan 2 aineksiin voidaan kuitenkin sallia, mikäli ainesta ollaan lähettämässä poltettavaksi tai käsiteltäväksi luokan 1 tai 2 laitokseen ennen sen hävittämistä jätteenä polttamalla, rinnakkaispolttamalla tai yhteisön lainsäädännön mukaisesti kaatopaikalle toimittamalla.

3. Kun entisiä elintarvikkeita lähetetään hyväksytylle kaatopaikalle jätteenä hävitettäväksi, on toteutettava kaikki tarvittavat toimenpiteet sen varmistamiseksi, että entisiä elintarvikkeita ei sekoiteta 4 ja 5 artiklassa ja 6 artiklan 1 kohdan a-e alakohdassa ja g-k alakohdassa tarkoitettuun käsittelemättömään eläinperäiseen ainekseen.

2 artikla

Valvontatoimenpiteet

Toimivaltaisen viranomaisen on toteutettava tarvittavat toimenpiteet sen valvomiseksi, että tiloista ja laitteista vastaavat hyväksytyt toiminnanharjoittajat noudattavat 1 artiklassa asetettuja edellytyksiä.

3 artikla

Hyväksyntien peruuttaminen ja sellaisen aineksen hävittäminen, joka ei ole tämän asetuksen mukaista

1. Toimivaltaisen viranomaisen myöntämät yksittäiset hyväksynnät eläinperäisten entisten elintarvikkeiden keräämiselle, kuljetukselle ja hävittämiselle on välittömästi ja pysyvästi peruutettava kaikilta toiminnanharjoittajilta, tiloilta tai laitteilta, kun tässä asetuksessa esitetyt edellytykset eivät enää täyty.

2. Toimivaltaisen viranomaisen on peruutettava kaikki 1 artiklan nojalla myönnetyt hyväksynnät viimeistään 31 päivään joulukuuta 2005 mennessä.

Toimivaltainen viranomainen ei saa myöntää asetuksen (EY) N:o 1774/2002 mukaista lopullista hyväksyntää, ellei se tarkastustensa perusteella vakuutu siitä, että 1 artiklassa tarkoitetut tilat ja laitteet ovat kaikkien kyseisen asetuksen vaatimusten mukaisia.

3. Aines, joka ei ole tämän asetuksen vaatimusten mukaista, on hävitettävä toimivaltaisen viranomaisen ohjeiden mukaisesti.

4 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä toukokuuta 2003 alkaen 31 päivään joulukuuta 2005 asti.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 12 päivänä toukokuuta 2003.

Komission puolesta

David Byrne

Komission jäsen

(1) EYVL L 273, 10.10.2002, s. 1.

(2) Ks. tämän virallisen lehden sivu 1.